Aðalfundur Frjálsíþróttaráðs HSK , haldinn í Tíbrá þann 23. mars 2011.

Mættir voru 12 fulltrúar frá 6 félögum.

1. Fundarsetning

Benóný Jónsson formaður frjálsíþróttaráðs setur fundinn kl. rúmlega 19 og skipar Engilbert Olgeirsson fundarstjóra og Guðmundu Ólafsdóttur fundarritara. Helgi Haraldsson er settur yfir kjörbréfanefnd.

2. Skýrsla stjórnar og reikningar 2010

Benóný flytur ársskýrslu ráðsins og Engilbert nefnir í framhaldi af því að Lára B. Jónsdóttir formaður Umf. Skeiðamanna hafi haft samband við hann fyrr um daginn og tilkynnt villu í skránni um iðkendafjölda en iðkendur hjá Umf. Skeið. eigi að vera í kringum 20 en ekki rúmlega 100. Þetta verði lagað sem fyrst. Benóný tilkynnti forföll stjórnarmanna en Steinunn E. Þorsteinsdóttir, ritari og Tómas Karl Guðsteinsson, meðstjórnandi sáu sér ekki fært að mæta.

-Ólafur Guðmundsson fór yfir þau mót sem keppt var á á árinu 2010 og talaði sérstaklega um góðan árangur sem náðst hafði. Bæði höfðu mörg HSK met fallið og margir einstaklingar komist í landsliðshópa. Hann minntist líka á að vel hefði gengið hjá okkar fólki á innanhústímabilinu 2011 og hafði miklar væntingar til sumarsins.

Björgvin Skafti Bjarnason las upp reikninga en tók fram að þeir væru óendurskoðaðir. Fundurinn gaf leyfi til þess að þeir yrðu lesnir upp samt sem áður.

3. Umræður um skýrslu stjórnar

Helgi þakkar fyrir skýrsluna og fagnar árangrinum hjá okkar fólki á frjálsíþróttavellinum. Hann minnist á að dapurt sé að drifkraftinn fyrir frjálsum íþróttum vanti í mörgum sveitum svo sem í uppsveitum Árnessýslu. Hann segir leiðinlegt að sjá svo mikinn halla á reikningunum og þá sérstaklega hvað það eru lélegar heimtur á tekjum fyrir búningakaup. Hann leggur til að hér eftir verði iðkendur látnir borga búningana áður en þeir eru pantaðir. Honum þykir miður hversu mikið tap féll á HSK í sambandi við frjálsíþróttaskóla UMFÍ og dapurlegt sé hversu há leigan á íþróttamannvirkjunum á Laugarvatni sé. Helgi ber upp nokkrar spurningar til ráðsins t.d. í hverju skuldir þess liggi. Benóný svarar og segir þær liggja í gistingu og fæðiskostnaði vegna íþróttaskólans og skuldir við HSK vegna vallarleigu en HSK borgaði vallarleiguna fyrir íþróttaskólann fyrir frjálsíþróttaráðið. Einnig væri stór skuld vegna verðlaunapeninga á mótum. Helgi tekur fram að lokum að HSK verði frjálst að nota nýja völlinn á Selfossi endurgjaldslaust í framtíðinni.

-Engilbert þakkar Helga fyrir og gefur orðið aftur laust um ársskýrslu og reikninga.

- Jónas Egilsson framkvæmdastjóri Frjálsíþróttasamband Íslands og sérstakur gestur fundarins kemur í pontu. Hann hrósar starfinu á sambandssvæðinu og aðstöðunni sem við höfum miðað við annarsstaðar á landinu. Hann talar um nýja Selfossvöllinn og minnist á að Norðurlandamótið í 10 km hlaupi verði haldið á vellinum í maí samhliða vormóti HSK. Hann fagnar því að nýi völlurinn verði opinn öllum og önnur félög megi læra af því. Hann minnist á margt svo sem fjölþjóðleg mót á vegum FRÍ sem verða haldin á árinu, skort á fræðslumálum á vegum FRÍ og verkefnið Krakkafrjálsar sem eiga að gera frjálsar íþróttir skemmtilegar fyrir krakka. Hann talar um nýtt verkefni sem snýr að því að gera sjálfboðastarfi hátt undir höfði. Þetta er Evrópu samstarfsverkefni en það snýst um að hægt verði að setja inn í forrit upplýsingar og tímafjölda sjálfboðastarfs einstaklinga og þannig verði hægt að halda utan um vinnumagnið. Að því loknu verði hægt að verðlauna þá sem hafa unnið sérstaklega mikið sjálfboðastarf fyrir íþróttahreyfinguna. Þetta verkefni á að fara í kynningu með vorinu. Jónas talar um að FRÍ skuldi um 9 miljónir og segir að tapið sé um 1 miljón á ári. Á þessu þarf að taka en helsti kostnaðarliðurinn sé þátttaka á mótum erlendis. Að taka Evrópubikarkeppnina hingað til lands í sumar mun eflaust spara mikinn pening en alltaf er verið að reyna að finna lausnir á vandanum. Jónas þakkar fyrir sig.

-Engilbert þakkar Jónasi fyrir og tilkynnir að veitingarnar á fundinum séu fengnar gefins frá Guðnabakarí og HSK. Sérstakar þakkir færðar til þeirra.

4. Álit kjörbréfanefndar

 Helgi talar fyrir kjörbréfanefnd og tilkynnir að mættir séu fulltrúar frá 6 félögum af 17 sem eiga aðild að ráðinu. Kjörbréfin eru borin undir atkvæði og samþykkt með öllum atkvæðum.

5. Afgreiðsla reikninga

 Engilbert talar um reikningana og Helgi stingur upp á að þeir verði endurskoðaðir og síðan sendir til aðildarfélaga í tölvupósti. Það er ákveðið og því næst eru reikningarnir samþykktir.

6. Tillögur lagðar fram

Benóný leggur fram formlega tillögu frá stjórn ráðsins:

Tillaga stjórnar frjálsíþróttaráðs um árgjald og iðkendagjald

Lagt fram á aðalfundi ráðsins 23. Mars 2011

Árgjald verði kr. 10.000.- fyrir hvert aðildarfélag frjálsíþróttaráðs HSK og iðkendagjald verði kr. 100.-

Greinargerð:Árgjald var kr. 5000.- og iðkendagjald kr. 50.- þarna er um tvöföldun á kostnaði fyrir félögin. Þó slíkt virðist djarft er engu að síður nauðsynlegt að félögin komi betur að fjármögnun starfseminnar. Hækkun endurspeglar aukna fjárþörf frjálsíþróttaráðs HSK í ljósi aukinna umsvifa og kostnaðar vegna átaksverkefnis. Sé miðað við iðkendatölur og fjölda aðildarfélaga í dag myndi árgjald og iðkendagjald færa ráðinu 246.300 kr í tekjur, sem innheimtar væru af Lottótekjum aðildarfélaga.

-Óli leggur fram tillögu um að flokkunum á aldursflokkamótum HSK og Unglingamótum HSK verði breitt í samræmi við breytingar sem FRÍ hafa gert hjá sér.

-Björgvin Skafti leggur fram fjárhagsáætlun fyrir árið 2011 sem er í grófum dráttum alveg eins og á síðasta ári en tekjur vegna móta eru hækkaðar og kostnaður vegna móta lækkaður því virkilega þarf að taka til í þeim kostnaðarlið.

-Helgi leggur fram tillögu:

Aðalfundur Frjálsíþróttaráðs HSK, haldinn 23. mars 2011, samþykkir að skipa starfsnefnd til að endurskoða verðlaunamál á mótum á vegum Frjálsíþróttaráðs HSK. Miðað skal við að nefndin skili áliti sínu til stjórnar eigi síðar en 10. maí nk. og taki breytingartillögur hennar gildi sumarið 2011.

Nefndina skipi: Þuríður Ingvarsdóttir, Guðmunda Ólafsdóttir og Ólafur Guðmundsson.

7. Kaffihlé

8. Umræður og afgreiðsla

Engilbert hefur fundinn á nýjan leik og gefur orðið laust um tillögu Ólafs. Engilbert talar um að fyrirkomulagið að 11-14 ára krakkar keppi alltaf við sömu krakka sé ekki gott. Gaman sé að hafa mismunandi keppinauta eftir árum. Benóný segist sammála Engilberti og varpar fram spurningu um hvort þetta hafi einhver áhrif á þyngdir á áhöldum og fékk þau svör að þetta mundi hafa áhrif í kúluvarpi og grindahlaupi. Benóný stakk upp á að þessu máli yrði frestað eftir miklar umræður og þjálfararnir fengnir til að finna út úr besta kerfinu sem yrði unnið útfrá í sumar. Stjórninni yrði svo gefin heimild til þess að breyta reglugerðinni með vísun í 10. grein reglugerðar um héraðsmót HSK í frjálsum. Tillagan var samþykkt.

-Tillaga Helga um skipun starfsnefndar til að endurskoða verðlaunamál var tekin til umræðu og hún samþykkt óbreytt.

-Næst var tillagan um árgjald og iðkendagjald tekin til umræðu en Helgi kom fram með breytingartillögu til þess að vinda ofan af tapinu. Hann stakk uppá kr. 500.- á iðkanda. Engilbert talar um að vissulega væri meiri þörf á peningum núna en áður þar sem ráðið hefði aukið umsvif sín töluvert eftir ráðningu starfsmanns vegna átaksverkefnis. Ásta Kr. Jensdóttir talar um að sum lítil félög hafi ekki bolmagn til þess að borga þessa upphæð, hún sé of há. Bjarni Már Ólafsson tekur fram að þetta hvetji kannski félög til að taka til í iðkendaskránni hjá sér. Benóný fagnar tillögu Helga og segir að félögin eigi að styðja ráðið sitt og þar með átaksverkefnið. Frjálsíþróttaráð geti ekki farið út í hefðbundnar fjáraflanir, en með því væri farið inn á svið aðildarfélaganna. Breytingartillagan er samþykkt með þorra greiddra atkvæða á móti einu. Ásta mótmælir þessari ákvörðun og segir ekki rétt að hennar félag fari á hausinn til þess að bjarga ráðinu. Engilbert minnir á að þessi tillaga gildi aðeins árið 2011 og verði svo endurskoðuð á næsta aðalfundi. Stjórn frjálsíþróttaráðs mun í framhaldinu skoða hvernig veittar heimildir verði nýttar.

-Fjárhagsáætlunin er tekin til umræðu og Helgi stingur uppá nokkrum breytingum sem lúta að liðnum um þátttöku í mótum og áhöld og tæki. Benóný minnist á að það gæti þurft að hækka launaliðinn þar sem starfsmaður átaksverkefnisins er farinn að vinna fleiri mánuði á ári. Hann telur að fjárhagsáætlunin þarfnist ekki samþykkis aðalfundar heldur yrði breyttri fjárhagsáætlun dreift á aðildarfélög um leið og endurskoðuðum reikningum. Samþykkt var samhljóða að vísa fjárhagsáætluninni til endurskoðunar hjá stjórninni.

-Benóný segir frá dómaranámskeiði sem verði haldið 30. apríl og að hvert félag þurfi að senda nokkra fulltrúa. Annað námskeið verði síðan haldið í haust.

-Skipuð var undirbúningsnefnd vegna MÍ aðalhluta sem verður 23.-24. júlí. Helgi Haraldsson mun leiða nefndina en með honum verða Ólafur Guðmundsson, Benóný Jónsson og Páll Eggertsson. Fleiri vantar í nefndina.

-Benóný segir að samþykkja þurfi hvort frjálsíþróttaskólinn verði haldinn á sambandssvæðinu á þessu ári og stingur uppá að hann verði haldinn á Selfossi. Það er fjárhagslega mögulegt að halda hann hér því ekki þarf að borga húsaleigu, þetta geti jafnvel orðið fjáröflun ef vel tekst til. Rætt var um fyrirkomulag veitinga og gistiaðstöðu skólans. Tillaga var borin upp um að halda skólann 20.-24. júní á Selfossi og var það samþykkt.

-Ólafur talar um að norðurlandamótið í 10.000 m. hlaupi verði á vígslumóti Selfossvallar. Það þurfi að skipuleggja mat og gistingu fyrir keppendurna.

-Evrópukeppni landsliða verður haldin í Reykjavík í 19.- 20. júní og HSK þarf að útvega nokkra starfsmenn frá sér. Óli er búinn að taka að sér að vera greinarstjóri yfir þrístökkinu og vantar fólk með sér. Sigríður Anna Guðjónsdóttir ásamt Helga og Bjarna bjóða sig fram til að hjálpa. Það þarf marga starfsmenn í kringum mótið og stungið var upp á því að leifa krökkunum í frjálsíþróttaskólanum að byrja vikuna á því að koma sem áhorfendur á Evrópukeppni.

-Ólafur minnist á að Skólahlaup HSK hafi ekki verið haldið í vetur og ræðir um að það hafi farið dalandi síðustu ár. Finna þarf nýja leið til þess að auka áhuga á frjálsum. Helgi talar um Grunnskólamót Árborgar í frjálsum íþróttum og hversu vel það hafi gengið. Alltaf sé samt erfitt að fá skólana með því áhugi íþróttakennarana á frjálsum sé mis mikill. Engilbert segir að félögin verði að skoða þessi mál innávið hjá sér og auka áhugann hjá sínum iðkendum. Jónas segir að það verði að kinna frjálsarnar vel því almenn þekking á frjálsum sé að minka. Málin standi eins hjá þeim og HSK en Skólaþríþrautin á vegum FRÍ sé á grafarbakkanum. Ákveðið var að blása skólahlaupið ekki af strax.

-Rætt var um metaskráningu HSK en það sé nauðsynlegt að góð metaskrá sé til. Töluverð handavinna verði að breyta metum í aldursflokkum miðað við nýja flokkaskipan FRÍ. Jónas segir að hægt sé að keyra metaskrá félaga út úr mótaforritinu hjá þeim á auðveldan hátt og því var vel fagnað. Þuríður biður um að metaskráin sé sett á hsk.is og það er vel tekið í það.

-Þuríður stingur upp á því að það verði gerð skilda að keppa í keppnisbúningum félagsins á mótum utan héraðs. Þetta sé skilda í öðrum íþróttum og miklu meiri liðsheild myndist. Talað er um búningana og að oft sé erfitt að fá keppendur til að kaupa búninga.

-Óli talar um helstu dagsetningar á HSK mótum og samæfingum í sumar.

9. Stjórnarkjör

Tveir menn eiga að fara úr stjórninni í ár en bæði Ingvar Garðarsson og Tómas Karl Guðsteinsson gefa kost á sér áfram. Benóný vill að tveimur mönnum sé bætt við ráðið en Helgi stingur uppá að frekar verði búnar til nefndir sem sjá um sérstök mál til skamms tíma eins og meistaramóts nefndin sem skipuð var fyrr á fundinum. Benóný sagði að oft væri erfitt að manna slíkar nefndir svo beðið var um sjálfboðaliða til að ganga í stjórn frjálsíþróttaráðs en enginn gaf kost á sér. Benóný skoraði á Umf. Selfoss að skaffa menn í frjálsíþróttaráð. Tómas og Ingvar voru endurkjörnir með öllum atkvæðum en ekkert fleira ákveðið í þessum málum.

10. Önnur mál

Engilbert talar um héraðsþingið sem var fyrr í mánuðinum og að Fjóla Signý Hannesdóttir hafi verið kjörin frjálsíþróttamaður HSK.

-Landsmótin eru framundan og er ætlunin að græða á unglingalandsmótinu. Hagnaðurinn mun skiptast þannig: 20% til HSK, 10% í verkefnasjóð HSK og 70% til félaga á sambandssvæðinu miðað við vinnuframlag við mótið. Benóný vill að eitthvað renni til frjálsíþróttaráðsins en Engilbert svarar að möguleiki verði fyrir fólk að starfa í nafni ráðsins í staðin fyrir sitt ungmennafélag og þetta verði gríðarlega góð fjáröflun fyrir félögin.

-Uppbyggingunni á Selfossvelli er fagnað og Helga er þakkað fyrir sinn þátt í því. Talað sérstaklega um kosti þess að völlurinn sé strax búinn íþróttaáhöldum fyrir um 20 miljónir.

Benóný óskar Umf. Selfoss til hamingju með nýja völlinn fyrir hönd frjálsíþróttaráðs.

-Ólafur talar um gott gengi frjálsíþróttafólksins á síðasta ári og allt stefni í að árið 2011 verði enn betra. Hann vill láta kinna samæfingarnar betur innan félagana og fjölga krökkum á æfingunum en þeim hefur farið fækkandi. Hann talar um að búið sé að opna svæði fyrir HSK/ Selfoss á facebook þar sem mót verða auglýst og myndir koma inn.

-Talað var um að það væru fá félög að stunda frjálsar íþróttir en þeim færi þó fjölgandi. Halda verði áfram að breiða út íþróttina.

-Þuríður fagnar samæfingunum og bendir á góða fjáröflun sem hópurinn hennar hafi staðið fyrir. Það er diskótek fyrir yngstu bekki grunnskóla og hafi gengið vel.

-Benóný talar um samæfingarnar og segir að samvinna með þjálfurunum sé nauðsynleg. Með þessum æfingum sé verið að bæta hæfni hópsins og nýta fjölbreytta aðstöðuna á sambandssvæðinu. Hann nefnir að byrjað sé að efla frjálsar íþróttir í Vestmannaeyjum og vilji væri fyrir að efla samstarf þangað.

-Benóný leggur fram tillögu um að samstarfinu HSK/Selfoss verði haldið áfram. Ásta bendir á að gott hefði verið að kinna þessi mál á héraðsþinginu svo allir gætu myndað sér skoðun á því. Samstarfið er samþykkt með öllum atkvæðum.

11. Fundarslit

Fundi slitið kl 11:05